Рагвалод-Васіль Рагвалодавіч — Вікіпэдыя

# Рагвалод-Васіль Рагвалодавіч

### Зьвесткі зь Вікіпэдыі — вольнай энцыкляпэдыі.

Рагвалод-Васіль Рагвалодавіч, Рагвалод III (1110-я — 1171/1180) — князь полацкі (сярэдзіна 1128 — лета 1129; 1144 — 1151; 1159 — 1162), князь друцкі (1158 — 1171/1180). Сын полацкага князя Рагвалода-Барыса.

Пасьля сьмерці Рагвалода-Барыса ў пачатку 1128 года полацкі пасад перайшоў па тагачасным праве да яго малодшага брата Давыда князя ізяслаўльскага. Але палачане чымсьці незадаволеныя вельмі хутка выгналі Давыда з Полацка ўзяўшы сабе князям маладога Рагвалода—Васіля. Гэта натуральна выклікала барацьбу паміж Давыдам і Рагвалодам-Васілём у якаю умяшаўся вялікі князь кіеўскі Мсьціслаў, учыніўшы вялікае вайсковае ўварваньне ў Полацкую зямлю. Палачане разам з Рагвалодам-Васілём наведаліся да Мсьціслава і ўпэўнілі яго зацьвердзіць Рагвалода—Васіля полацкім князям у супярэчнасьці з правам старшынства. За гэта верагодна Рагвалод—Васіль павінен быў прызнаць вярхоўную ўладу Кіева над Полацкам, чаго не было з часоў яго прадзеда Брачыслава Ізяслававіча.

У 1129 годзе Мсьціслаў зьбіраўся ў выправу супраць полаўцаў і заклікаў да ўдзелу ў ёй і полацкіх князёў. Але Рагвалод-Васіль, з іншымі полацкімі князямі, відаць не надаючы значнасьці свайму леташняму прызнаньню кіеўскай улады ў кплівых словах адмовіўся ад удзелу ў гэтай выправе. Больш за тое, у час калі Мсьціслаў ваяваў з полаўцамі, Рагвалод—Васіль вёў міжусобную вайну з Давыдам і нападаў на ўладаньні нейкіх Мсьціслававых родзічаў. Вярнуўшыся з выправы на полаўцаў Мсьціслаў адправіў сваіх ваяводаў ў Полацкую зямлю, яны захапілі амаль ўсіх полацкіх князёў, ў тым ліку Рагвалода—Васіля з братам Іванам, і прывезьлі іх у Кіеў. У 1130 годзе над полацкімі князямі адбыўся так званы "суд рускіх князёў" па выраку якога іх разам з сем'ямі саслалі ў Бізантыю.

У 1139 годзе Рагвалод—Васіль разам з братам Іванам вярнуўся на радзіму, але полацкі пасад у гэты час быў заняты яго стрыечным братам Васількам. Не гледзячы на тое, што Рагвалод—Васіль меў болей праў чым Васілька на Полацак, ён відаць атрымаў нейкі невялікі ўдзел. Толькі пасьля сьмерці Васількі ў пачатку 1144 года Рагвалод—Васіль стаў полацкім князям. Вясной гэтага ж 1144 года ён ажаніўся з дачкой вялікага князя кіеўскага Ізяслава Мсьціслававіча.

Уладарыў да 1151 года калі палачане схапілі яго і перадалі менскім князям якія пасадзілі Рагвалода—Васіля ў турму. Замест яго полацкім князям стаў Расьціслаў Глебавіч. Толькі ў 1158 годзе менскія князі пад пагрозай Юрыя Даўгарукага вызвалілі Рагвалода—Васіля з турмы, з Менску ён паехаў у Слуцак. Але ў Слуцку быў няшмат часу, бо дручане запрасілі яго на княжаньне ў Друцак выгнаўшы адтуль Глеба Расьціслававіча. Рагвалод—Васіль пагадзіўся і паехаў у Друцак, а насустрач выехала 300 дручан на чаўнах. Выгнаньне Глеба Расьціслававіча з Друцка выклікала вайну Глебавічаў з Рагвалодам—Васілём - Глебавічы аблажылі Друцак, але штурмы былі беспасьпяховыя, ўрэшце яны склалі мірную дамову па якой пакідалі яму Друцак, а ён адмаўляўся на іх карысьць ад Полацка.

У 1159 годзе палачане ў выніку змовы выгналі з Полацка Расьціслава Глебавіча і зноў паклікалі на княжаньне Рагвалода—Васіля папрасіўшы ў яго прабачэньня за тое, што калісьці выдалі ў турму менскім князям. Гэта выклікала новы канфлікт з Глебавічамі, Рагвалод—Васіль правёў супраць іх некалькі вайсковых кампаніяў, але ня вельмі пасьпяховых. У выніку апошняй з іх у 1162 годзе быў разьбіты ў бітве Валадаром Глебавічам які меў у сваім войску шмат літоўцаў. Параза была вельмі цяжкая, загінула шмат палачан, таму ён не рызыкнуў вяртацца ў Полацак, а паехаў у Друцак. Полацкі пасад пасьля яго заняў Усяслаў Васількавіч пры падтрымцы смаленскіх князёў.

Апошні раз згадваецца на так званым "Рагвалодавым камяні" пад 1171 годам, але магчыма жыў недзе да 1180, бо толькі пад гэтым годам князям у Друцку згадваецца яго сын Глеб Рагвалодавіч.

## [рэдагаваць] Нашчадкі

- Эўфрасіньня Рагвалодаўна (1145 - 1243)
- Барыс Рагвалодавіч (канец 1140-ых - пасьля 1195)
- Глеб Рагвалодавіч (пачатак 1150-ых - пасьля 1180)

- Пад 1159 годам згадваецца нейкі "Ўсяслаў з Полацка", які Густыньскім летапісам завецца "Ўсяславам Рагвалодавічам". Некаторыя дасьледчыкі лічаць яго сынам Рагвалода—Васіля. Але верагодна больш слушныя тыя дасьледчыкі якія цьвердзяць, што гэта яго брат - Іван Рагвалодавіч. Таксама Усяслаў Друцкі згадваецца пад 1186 годам, гэта верагодна таксама Іван Рагвалодавіч.

Атрымана з «http://be-x-old.wikipedia.org../../../%D1%80/%D0%B0/%D0%B3/%D0%A0%D0%B0%D0%B3%D0%B2%D0%B0%D0%BB%D0%BE%D0%B4-%D0%92%D0%B0%D1%81%D1%96%D0%BB%D1%8C_%D0%A0%D0%B0%D0%B3%D0%B2%D0%B0%D0%BB%D0%BE%D0%B4%D0%B0%D0%B2%D1%96%D1%87_fb5c.html»

Катэгорыя: Полацкія князі

##### Views

- Артыкул
- Гутаркі
- Бягучая вэрсія

##### Пошук